Pieter W. Grobbelaar – Storiewerf
Pieter W. Grobbelaar is 'n storieverteller en woordman. Wielewalie en Mallemeule is versieboeke vir jonger kinders.
Pieter Willem Grobbelaar is op Kersdag in Bloemfontein gebore. Hy matrikuleer aan die Hoërskool Sentraal in Bloemfontein in 1947. Hierna behaal hy die BA-graad en ‘n MA-graad (1974) aan die Universiteit van Bloemfontein. In 1981 verwerf hy ‘n doktorsgraad in Afrikaanse Kultuur- en Volkskunde aan die Universiteit van Stellenbosch. Hy werk as joernalis by Die Burger en Die Volksblad en trou in 1953 met Cornelia Joubert, ‘n skoolvriendin. Hulle het vier kinders. In 1956 word hy omroeper en regisseur by die SAUK waar hy onder andere jeugprogramme soos By die boekrak en Skrywers van die toekoms, ‘n poësieprogram, hanteer. Vir die sewende reeks van sy program oor sy versamelde Afrikaanse volksliedjies, Die volk as digter, ontvang hy in 1986 ‘n Artes-toekenning. In 1961 word hy uitgewersredakteur by Tafelberg-uitgewers en in 1962 voltyds skrywer terwyl hy boer op sy vrugte- en wynplaas in Franschhoek. In 1970 word hy dosent in die Departement Afrikaanse Kultuurgeskiedenis, waar hy later professor word. Hy tree in 1995 af.
Hy is ‘n baie produktiewe skrywer, vertaler, versamelaar en boekstawer van en navorser oor Afrikaanse volksverhale, volksrympies, liedjies en ander volkskundige sake. Hy skryf verhale gebaseer op Boesmanverhale, Afrikaanse volksverhale, sprokies, legendes, sages en fabels, Swap- en Uilspieëlverhale, Wolf- en Jakkalstories, historiese verhale en verhale met grappies, getalspeletjies, raaisels, tongknopers, ‘n skelalfabet, woord- en leesspeletjies, geheime tale, ensovoorts.
Ou Mi’kai vertel: hoe die melkweg sy vuur gekry het (1963)
Ou Mi’kai vertel: Tafelberg se karos (1964)
Die vermaaklike lewe van Tyl Uilspieël (1967)
Die groot dierestorieboek (1967)
Die mooiste Afrikaanse sprokies (1968)
Trippe trappe trone (1969)
Aandstories vir kleuters (1970)
Die avonture van die sewe swape (1972)
Uit ou Mi’kai se dae (1976)
Die groot Afrikaanse heldeboek (1976)
My rooi rympieboek: los rympies vir lekkerlees en luister(1977)
Die groot Afrikaanse fabelboek (1978)
Wolf en Jakkals in die lang pad, Jakkalsdraf en wolwedans: Afrikaanse oustories (1982)
Eendag was daar ‘n domjan: Afrikaanse oustories (1983)
‘n Koning genaamd leeu: Afrikaanse oustories (1983)
Doer in Dierlandy: Afrikaanse oustories (1986)
Uiltjie, Uiltjie in die spieël: Afrikaanse oustories (1984)
Klaas Naald-hulle: Afrikaanse oustories (1985)